
Jeg så Jesus Springe Fra Tredje er skrevet til lyden af:


Jóhann Jóhannsson – The Theory of Everything (2016)






1. ab origine


”Jeg så Jesus springe fra tredje. Jeg stod i vinduet og så det hele. Det var som at se en stumfilm. Han faldt bare. Bagefter lå han på asfalten. Der var blod. Ikke så meget som man skulle tro, men der var nok blod til, at jeg kunne se det fra mit vindue. Det så helt brunt ud mod asfalten.”


– Anne, 11D


”Det var mig, der fandt ham. Jeg havde været i Fakta. Det havde taget seks minutter, for jeg ville gerne være der lidt længere. Han smilede. Det var, som om han endelig var glad.”


– Vibeke 12D


”Vi modtog et opkald klokken 17.38. En ung kvinde havde været i Fakta. Hun lød rolig i stemmen. Da vi kom frem til åstedet, var personen allerede død. Det må have været fra faldet. Det er der ingen, der kan overleve.”


– Søren, Københavns Politi


”Jeg gik ned til ham, da politiet ankom. Jeg ved ikke hvorfor. Jeg tror bare, at jeg ville se ham en sidste gang. Der var mere blod, da jeg kom derned. Han var helt sikkert død.” – Anne, 11D

2. ante mortem


”Han var en mærkelig fyr, ham Jesus. Han havde aldrig sko på. Hvem fanden troede han egentlig, at han var?” - Poul, 12C


”Jeg talte ofte med ham på vaskeriet. Han var meget renlig. Han smilede altid så høfligt. Ikke sådan et glad smil, mere et høfligt et.”


- Kirsten, 12A


”Jeg kendte ham ikke rigtig. Han købte altid avisen og en flaske vand. Indimellem spurgte han, om jeg havde noget gammelt brød. Jeg ved ikke, om han selv spiste det. Måske fodrede han ænderne ved Søerne?”


– Ibrahim, Kiosk 47


”Jeg vil gætte på, at han nassede på systemet. Sådanne personer som ham får jo aldrig taget sig sammen til hverken job eller uddannelse.”


- Anonym politiker,


Danmarksdemokraterne


”Han var et pikhoved. Et rigtigt pikhoved.”


- Poul, 12C


”Jeg tror ikke, at nogen kendte ham. Ikke sådan rigtigt. Vi var ikke venner. Vi sameksisterede, for vi kendte ikke hinanden. Han sad tit for sig selv på bænken ved Søerne. Når jeg løb en tur, stoppede jeg altid og fik en sludder. Det handlede ikke om ham – eller om mig. Det handlede bare om… andre ting.”


– Anne, 11D


”Jeg drak kaffe med ham. Spandevis af kaffe. Hos mig er der altid kaffe på kanden. Så fortalte jeg ham om alle de lortemennesker, jeg har kendt. Han sad bare og lyttede. Indimellem sagde han noget opmuntrende. Det var rart at høre, men jeg skulle nok have lyttet bedre efter. Sådan er det altid, når folk dør.”


- Lotus, 12F


”Han havde aldrig lyst til mig. Aldrig! Han sagde pænt nej tak uanset, hvad jeg tilbød ham. Det generede ham ikke, at jeg samlede kunder op foran hoveddøren. De andre beboere brokker sig sgu altid, men det gjorde han aldrig. Det var sært på en rar måde.”


- Lulu, prostitueret (Nattens Dronning)

